b'\n_START_ARTICLE_\nVedenalainen valokuvaus\n_START_PARAGRAPH_\nVedenalainen valokuvaus on tavallisesti sukeltamisen, pintasukeltamisen tai uinnin yhteydess\xc3\xa4 tapahtuvaa valokuvaamista siten, ett\xc3\xa4 kamera tai v\xc3\xa4hint\xc3\xa4\xc3\xa4nkin objektiivin etulinssi on veden alla. Etulinssi voi olla my\xc3\xb6s osittain veden alla ja osittain pinnan yl\xc3\xa4puolella, jolloin kuvaan saadaan vedenalaisia ja -p\xc3\xa4\xc3\xa4llisi\xc3\xa4 kohteita yht\xc3\xa4 aikaa._NEWLINE_Vedenalaisen valokuvauksen v\xc3\xa4lineet ja kuvaustekniikka poikkeavat normaalista kuvauksesta. Kamera voi olla vedenpit\xc3\xa4v\xc3\xa4 tai se on suljettu vedenpit\xc3\xa4v\xc3\xa4\xc3\xa4n, l\xc3\xa4pin\xc3\xa4kyv\xc3\xa4\xc3\xa4n suojaan. Syv\xc3\xa4lle ment\xc3\xa4ess\xc3\xa4 auringonvalon pitk\xc3\xa4t aallonpituudet (kuten punainen ja oranssi) suodattuvat aiheuttaen v\xc3\xa4rien ja kontrastin v\xc3\xa4henemisen sini-vihreisiin aallonpituuksiin. V\xc3\xa4rien vaimeneminen tapahtuu my\xc3\xb6s vaakasuorassa suunnassa veden alla. T\xc3\xa4m\xc3\xa4n vuoksi kamera pyrit\xc3\xa4\xc3\xa4n saamaan l\xc3\xa4helle kohdetta. Laajakulma- ja makro-objektiivit ovat sopivia vedenalaiseen kuvaukseen. Salamalaitetta k\xc3\xa4ytet\xc3\xa4\xc3\xa4n usein l\xc3\xa4hell\xc3\xa4 olevien vedenalaisten kohteiden v\xc3\xa4rien esiintuomiseen._NEWLINE_Vedenalainen maisema on vaativa maisemavalokuvauksen kohde.'